**Vilkår**

Denne tilladelse gives på betingelse af, at arbejdet udføres i overensstemmelse med gældende vilkår ”Standardvilkår for ledningsarbejder i og over veje”, Vejdirektoratet.

Nedenfor er de væsentligste af disse bestemmelser gengivet og uddybet.

**Opbevaring af tilladelse**

***§ 7.*** Tilladelse og projektmateriale skal under hele arbejdsperioden forefindes på arbejdsstedet og på forlangende forevises.

**Indhentning af ledningsoplysninger**

***§ 11.*** Det påhviler ledningsejeren at skaffe sig fornøden underretning om eksisterende anlæg af enhver art, som ligger i og over vejarealet. Ledningsejeren skal efter anmodning fra andre ledningsejere, der ønsker at disponere over vejarealet, lokalisere sit anlæg i vejen.

 I henhold til lov og bekendtgørelse om registrering af ledningsejere er enhver, der erhvervsmæssigt udfører gravearbejder, inden påbegyndelse af gravearbejdet forpligtet til at indhente oplysninger i ledningsejerregistret (LER) ([www.ler.dk](http://www.ler.dk)) om hvilke ledningsejere, der ejer ledninger i graveområdet.

 Opmærksomheden henledes på, at ikke alle ledningsejere er forpligtet til at lade sig registrere i LER.

**Afmærkning og trafikregulering**

***§ 12.*** Afmærkning af arbejdet skal udføres i henhold til vejregel for ”Afmærkning af vejarbejder” med tilhørende tegninger. Der skal foreligge afmærkningsplaner godkendt af vejmyndighed op politi, for arbejdet kan iværksættes. I relevant omfang kan der henvises til standardtegninger i vejreglen. Hvis disse tegninger ikke kan anvendes eller ikke er fyldestgørende, udarbejdes afmærkningsplaner.

Stk. 2. Ved ændringer skal afmærkningsplaner ændres tilsvarende og godkendelse indhentes jf. ovenstående.

Stk. 3. Ledningsejer eller dennes entreprenør er ansvarlig for, at arbejdet er forsvarligt afmærket, og at det til enhver tid udføres under hensyntagen til trafiksikkerhed

 og afvikling. Såfremt afmærkningen ikke er i overensstemmelse med den godkendte afmærkningsplan, kan vejmyndigheden eller politiet forlange arbejdet standset.

Stk. 4. Hvis afmærkningen trods henvendelse til ledningsejeren eller dennes entreprenør ikke bringes i orden, kan vejmyndigheden eller politiet foranledige afmærkningen bragt i orden for ledningsejerens regning.

Stk. 5. Vejmyndigheden kan kræve, at afmærkning i forbindelse med ledningsarbejder suppleres med orienteringstavler (jf. vejregel for ”Midlertidig afmærkning”), der placeres uden for arbejdsområdet med henblik på orientering af trafikanterne.

Stk. 6. Ledningsejeren eller dennes entreprenør må ikke opstille nogen form for reklamer og lignende uden skriftlig accept fra vejmyndigheden.

**Orientering til offentligheden**

Vejmyndigheden kan kræve, at ledningsejeren orienterer offentligheden, herunder berørte beboere samt butiks- og erhvervsdrivende, om arbejdets iværksættelse og udførelse.

Vejmyndigheden kan stille krav om, hvorledes orientering skal ske. Udgifterne til orienteringen afholdes af ledningsejeren.

**Partshøring ved gravetilladelser på private fællesveje i byer og byzoner**

Når der søges om gravetilladelse på private fællesveje, i byer og byzone, skal Egedal Kommune overholde de forvaltningsretlige regler. Det betyder, at der bl.a. skal foretages partshøring.

I forbindelse med en gravesag, hvor der skal foretages partshøring, skal ledningsejere og entreprenører forvente en sagsbehandlingstid, på op til 4 uger.

Pligten til at partshøre sagens partere, og dermed vejejeren, følger af § 19 i forvaltningsloven.

Er parten allerede bekendt med, at der skal graves, eksempelvis i tilfælde hvor parten selv har rekvireret arbejdet og gravearbejdet kun er generende for egen grund, foretages der ikke partshøring.

**Retablering**

Græsrabatter retableres med et muldlag af mægtighed og kvalitet som det eksisterende, dog min. i 150 mm tykkelse.

Asfalt retableres jf. DS 475 ”Norm for etablering af ledningsanlæg i jord”.

Ved asfaltarbejder i middel og tungt trafikerede kørebanearealer med længder over 100 m skal asfalt maskinudlægges.

Nyt slidlag udlægges senest 12 måneder efter færdigmelding af gravetilladelse.

**Drypzone**

Hvis et gravearbejde placeres i træets drypzone, så træet kan lide overlast ved dette arbejde, skal der træffes de nødvendige foranstaltninger der sikrer, at træet ikke beskadiges.

Her skal der ud over træets grene og træstamme især fokuseres på træets rødder.

Gravninger tættere på end 4 meter fra en træstamme kræver en særskilt tilladelse, derfor skal dette oplyses i forbindelse med graveansøgningen.

Materielgården i Egedal Kommune skal i god tid, inden arbejdet påtænkes udført, kontaktes for at finde konkrete løsningsforslag på graveopgaver inden for disse 4 meter, så en særskilt aftale om hvilke vilkår der skal efterleves kan udstedes.

**Brolægning**

Brolægning skal retableres af en faglært brolægger.

**Afdækning med jernplader og gangbroer**

Der må ikke ledes hverken kørende eller gående trafik ind over ubefæstede arealer.

Er det nødvendigt at afdække huller i vejen, for at lede kørende eller gående hen over hullet, skal det ske sikkerhedsmæssigt forsvarligt. Pladerne skal ligge så fast, at de ikke kan vippe eller klapre.

Pladerne skal være dimensioneret til den pågældende last, og skal hele året være belagt med en skridsikker belægning. De skal som minimum kunne bære en fejemaskine.

På kørebaner med let trafik kan der udføres asfaltramper omkring pladerne. På alle andre cykelstier og kørebaner skal pladerne fræses ned i den eksisterende belægning, så der ikke opstår niveauforskelle.

På gangarealer inkl. adgange til trappeopgange og butiksdøre, skal afdækningspladerne lægges i niveau med den eksisterende belægning. Derudover skal det med dobbelte fastgjorte lægter sikres, at fodgængerne ikke kan træde ned i et hul langs gangpladerne.

**Færdigmelding og aflevering**

§ 18. Ledningsejeren skal straks informere vejmyndigheden, når trafikrestriktioner i forbindelse med ledningsarbejdet ophæves.

Stk. 2. Ledningsejeren skal i umiddelbar forbindelse med arbejdets afslutning, dog senest 5 arbejdsdage herefter, foretage færdigmelding til vejmyndigheden.

Stk. 3. Såfremt der er aftale etapevis aflevering af ledningsarbejdet, færdigmeldes de enkelte etapers afslutning til vejmyndigheden, jf. stk. 2.

Stk. 4. Såfremt vejmyndigheden ikke senest 10 arbejdsdage efter ledningsejerens færdigmelding gør indsigelse vedrørende det udførte arbejde, herunder retableringen, overtager vejmyndigheden ansvaret for arealerne. Ansvaret for fejl og mangler forbliver dog ledningsejerens, jf. § 20.

**Garanti**

Garantiperioden på 2 år regnes fra datoen for modtagelse af færdigmeldingen.